U z n e s e n i e
Okresný súd v Prievidzi v právnej veci navrhovateľa M. N., nar.
XX.X.XXXX,. bytom N. č. XX. proti odporcovi E. N., nar. XX.X.XXXX,.
naposledy bytom H., U.. K. č. XX,. o zvýšenie výživného rozhodol
t a k t o:
V y h l a s u j e, že nemá právomoc na konanie vo veci.
O d ô v o d n e n i e:Navrhovateľ návrhom zo dňa 24.6.2005 domáhal
sa, aby vyživovacia povinnosť odporcu naposledy určená rozsudkom
Okresného súdu v Prievidzi č.k. Nc 594/1996-17 zo dňa 17.12.1996
sumou 200, – Sk mesačne bola zvýšená od 1.4.2005 na sumu 625, – Sk
mesačne a od 1.7.2005 na sumu 650, – Sk mesačne. Podľa § 103 O.s.p.
kedykoľvek za konania prihliada súd na to, či sú splnené podmienky, za
ktorých môže konať vo veci (podmienky konania). Jednou z podmienok
konania je právomoc súdu na rozhodnutie v konkrétnej veci. Nedostatok
právomoci nemožno odstrániť.
Podľa čl. 7 ods. 2 veta prvá a druhá zák.č. 460/1992 Zb. (Ústava SR),
S. R. môže medzinárodnou zmluvou, ktorá bola ratifikovaná a vyhlásená
spôsobom ustanoveným zákonom alebo na základe takej zmluvy preniesť
výkon časti svojich práv na Európske spoločenstvá a Európsku úniu.
Právne záväzné akty Európskych spoločenstiev a Európskej únie majú
prednosť pred zákonmi S. R.. Podľa kapitoly II oddiel 1 článok 5 bod 2
Nariadenia Rady (ES) č. «44/2001» z 22.12.2000 osobu s bydliskom
na území členského štátu možno žalovať v druhom členskom štáte vo
veciach výživného na súdoch podľa bydliska alebo obvyklého pobytu
výživou povinnej osoby alebo ak je vec spojená s konaním o právnom
stave osoby, na súde, ktorý podľa právneho poriadku svojho štátu má
právomoc vo veci konať, ak sa táto právomoc nezakladá výlučne na
štátnom občianstve niektorého z účastníkov.
Podľa kapitoly II oddiel 8 článok 24 Nariadenia Rady (ES) č. «44/2001»
z 22.12.2000 okrem právomoci založenej na iných ustanoveniach tohto
nariadenia má právomoc súd členského štátu vtedy, ak sa žalovaný
zúčastní konania. Toto pravidlo sa neuplatní ak sa žalovaný zúčastní
konania, len aby namietol absenciu právomoci, alebo ak má iný súd
výlučnú právomoc podľa článku 22.
Podľa kapitoly II oddiel 8 článok 26 Nariadenia Rady (ES) č. «44/2001»
Z 22.12.2000 ak je osoba, ktorá má bydlisko v jednom členskom štáte,
žalovaná na súde iného členského štátu a nedostaví sa na tento súd, súd
aj bez návrhu vyhlási, že nemá právomoc, ak si právomoc nemôže založiť
na ustanoveniach tohto nariadenia.
Navrhovateľ svojím dispozičným úkonom predmetom súdneho konania
urobil nárok o zvýšenie výživného. Odporca sa konania pred Okresným
súdom v Prievidzi nezúčastnil. S poukazom na uvedené skutočnosti
súd vyhlásil, že nemá právomoc, pretože si ju nemohol založiť na
ustanoveniach Nariadenia Rady (ES) č. «44/2001». Právomoc na konanie
o nároku navrhovateľa majú súdy v Č. R., konkrétne súd v obvode
ktorého má odporca svoje bydlisko alebo obvyklý pobyt (kapitola II článok
5 bod 2 citovaného nariadenia).
P o u č e n i e: Proti tomuto uzneseniu je možné podať odvolanie v lehote
15 dní odo dňa
jeho doručenia, cestou tunajšieho súdu na Krajský súd v Trenčíne,
písomne, dvojmo.
V odvolaní sa má popri všeobecných náležitostiach uviesť, proti ktorému
rozhodnutiu smeruje, v akom rozsahu sa napáda, v čom sa toto
rozhodnutie alebo postup súdu považuje za nesprávny a čoho sa odvolateľ
domáha.